ראיין פיליפה

ביוגרפיה

פיליפה נולד בניו קסל, דלוור שבארצות הברית לריצ'רד וסוזן פיליפה. יש לו שלוש אחיות: קירסטן, לינדסי וקייטלין. בעת לימודיו בבית הספר שיחק פיליפה בכדורסל ובכדורגל, והשיג חגורה שחורה בטאקוונדו. בגיל 15 הוא החל להתעניין בקריירת משחק. שנתיים לאחר מכן גילה אותו סוכן שחקנים במספרה, ושלח אותו למבחני בד בניו יורק.
קריירת המשחק של פיליפה החלה באופרת הסבון "לחיות את החיים", בה הופיע בשנים 1992–1993. דמותו בתוכנית, שנקראה בילי דאגלס, הייתה הדמות ההומוסקסואלית הראשונה באופרת סבון יומית, מה שגרם למהומה מסוימת. לאחר שעזב את הסדרה, הוא עבר להתגורר בלוס אנג'לס והחל להופיע בתפקידים קטנים בשלל סדרות טלוויזיה וסרטים.
בשנת 1995, הופיע לראשונה בקולנוע בסרט "כוננות מיידית". ב-1996, שיחק בסרט "ים של חברים" והתארח בסדרות: "שיקגו הופ" ו"בגבולות המסתורין".
בשנת 1997 לוהק פיליפה לסרט האימה "אני יודע מה עשית בקיץ האחרון". הסרט זכה להצלחה באקרנים באוקטובר של אותה שנה, ופיליפה זכה בפרסום רב יותר ובתפקידים בסרטים "מועדון 54" ו-"גידולי פרא" ב-1998 ו"משחקי פיתוי" בשנת 1999. זה האחרון, שבו שיחק פיליפה עם שותפתו לסרט "אני יודע מה עשית בקיץ האחרון" שרה מישל גלר ועם אשתו לעתיד ריס וית'רספון, זכה להצלחה בקרב קהל היעד שלו, בני הנוער.
בשנת 2000 הופיע פיליפה בקומדיית הפשע "The Way of the Gun", וכיכב כמהנדס תוכנה במותחן "AntiTrust" ובסרט "פארק גוספורד" (שניהם בשנת 2001). בשנת 2002, הוא הופיע בתפקידי משנה בסרטים "איגבי" ו"התרסקות", שזכה בפרס אוסקר לסרט הטוב ביותר לשנת 2005. בשנת 2004, שיחק בסרט "התרסקות" והופיע בקליפ של אאוטקאסט לשיר "Hey Ya!".
באותה שנה שבה זכה סרטו של פיליפה, "התרסקות", בפרס האוסקר לסרט הטוב ביותר, זכתה אשתו ריס וית'רספון בפרס אוסקר לשחקנית הטובה ביותר, על תפקידה בסרט "הולך בדרכי".
ב-2006 שיחק בסרטו של קלינט איסטווד "גיבורי הדגל". בשנת 2009, כיכב בסרט "פרנקלין" לצידה של אווה גרין.
בשנת 2010, התארח בתוכנית ההיאבקות "WWE RAW". בשנת 2011 שיחק במותחן המשפטי "סנגור במבחן", שמבוסס על הספר באותו שם מאת מייקל קונלי. בשנת 2012, הופיע בעשרה פרקים בסדרה "Damages", ושיחק בסרט "נקמה עבור ג'ולי".ב-2014, שיחק בסרט "דרישה מחדש". בשנת 2015, הופיע בסדרה "סודות ושקרים".
באוגוסט 2016 שיחק בסרט המתח "זר דופק בדלת" (Return to Sender) לצד רוזמונד פייק וניק נולטי. ביולי 2016 החל לגלם את בוב לי סוואגר בסדרת האקשן של USA "על הכוונת" אשר נוצרה כעיבוד טלוויזיוני לספרו של סטיבן הנטר "Point of Impact". בשנת 2017 גילם את ג'ונתן, אביה של קלייר שאנון (ג'ואי קינג) בסרט האימה "שבע משאלות". ביולי 2017 הסדרה "על הכוונת" בכיכובו, שבה לעונה שנייה.

חייו האישיים

ב-21 מרץ 1997 פגש פיליפה את השחקנית ריס וית'רספון במסיבת יום ההולדת ה-21 שלה. יום לאחר מכן הוא עזב את קליפורניה בשל צילומי הסרט "אני יודע מה עשית בקיץ האחרון", אולם שמר על קשר עם וית'רספון באמצעות דואר, דואר אלקטרוני וטלפון. עם שובו של פיליפה ללוס אנג'לס החלו הזוג לצאת, והם התארסו בדצמבר 1998. בשנה לאחר מכן כיכבו שניהם בצוותא בסרט "משחקי פיתוי".
פיליפה ווית'רספון נישאו בקיץ 1999 בטקס צנוע בדרום קרוליינה. נולדו להם שני ילדים: אווה אליזבת שנולדה ב-9 בספטמבר 1999 ודיקון ריס שנולד ב-23 אוקטובר 2003. המשפחה התגוררה אז בברנטווד, קליפורניה. ב-30 באוקטובר 2006 הכריזו פיליפה ווית'רספון כי החליטו להיפרד לאחר שבע שנות נישואין.
ב-2007, החל פיליפה לצאת עם השחקנית האוסטרלית אבי קורניש. הזוג נפרד בפברואר 2010. בהמשך אותה שנה החל לצאת עם הדוגמנית אלכסיס נאפ. הם נפרדו בספטמבר 2010, ולאחר הפרידה גילתה נאפ כי היא בהיריון. בתם, קיילני נולדה ביולי 2011. מאוחר יותר, הוא יצא עם השחקניות אמנדה סייפריד ואשלי גרין, והזמרת דמי לובאטו.
תחביביו של פיליפה כוללים צילום, אנימציה וכתיבה.
פיליפה וחבריו הטובים ברקין מאייר, סת' גרין ודייוויד אי. סיגל מנהלים חברת הפקות בשם "Lucid Films".